** ΟΜΟΣΠΟΝΔΙΑ ΝΑΞΙΑΚΩΝ ΣΥΛΛΟΓΩΝ  Μάρνη 33, Αθήνα 10432 Τηλέφωνο – Φαξ : 210 – 52 34 576 e – mail :** **onas.naxos@yahoo.gr**

 Αθήνα: 7/07/2025

 Αρ. πρωτ.: 126

 **ΠΡΟΣ**:

 -Υπουργείο Πολιτισμού: Γραφείο Υπουργού,

 Γραφείο Γεν. Γραμματέα

 -Εφορεία Αρχαιοτήτων Κυκλάδων

  **ΚΟΙΝ:**

 -Κεντρικό Αρχαιολογικό Συμβούλιο

 -Βουλευτές Κυκλάδων,

 -Περιφέρεια Ν. Αιγαίου

 -Δήμος Νάξου και Μικρών Κυκλάδων,

 -Ναξιακοί Πολιτιστικοί Σύλλογοι

 -Τοπικός Τύπος

**ΘΕΜΑ: Οι Κούροι των Μελάνων Νάξου**

**Κυρίες, Κύριοι**

Το Διοικητικό Συμβούλιο της Ομοσπονδίας Ναξιακών Συλλόγων (Ο.ΝΑ.Σ.) με αφορμή το ζήτημα της μεταφοράς των **Κούρων των Μελάνων (Φλεριού και Φαραγγιού)**, στη σχεδιαζόμενη «Νησίδα Μουσείων» στο Κάστρο της Χώρας Νάξου, μετά από λεπτομερή εξέταση του θέματος, θέτει υπόψη σας τα κάτωθι:

**Οι Κούροι της Νάξου,** έχουν χαρακτηριστεί ως εντυπωσιακά, επιβλητικά αξιοθέατα λόγω των διαστάσεων τους. Η ιστορία τους (6ος αι. π.Χ.) είναι συνυφασμένη με τη θέση που βρίσκονται και θεωρούνται *ιστορικά τοπόσημα*. Είναι σημαντικό το γεγονός ότι ο επισκέπτης έχει τη δυνατότητα να παρατηρήσει τους Κούρους στην αρχική τους θέση, στο σημείο όπου δούλευε ο αρχαίος τεχνίτης, ως μαρτυρία της καλλιτεχνικής φιλοδοξίας και των πολιτιστικών αξιών που διαμόρφωσαν τα δημιουργήματα. Ήδη, έχει διαμορφωθεί πρόσβαση στο φυσικό χώρο που ευρέθησαν, ώστε να διευκολύνεται ο επισκέπτης που προσέρχεται στο χώρο είτε από τουριστικό ενδιαφέρον είτε από εκπαιδευτικό.

Σε περίπτωση μετακίνησης των αρχαϊκών γλυπτών διασπάται/διαφοροποιείται η σύνδεση τους με τον τόπο και τον χώρο. Κατά συνέπεια, η ισορροπημένη και αρμονική σχέση μεταξύ της τοπικής κοινωνίας και των *ιστορικών τοποσήμων* διαταράσσεται και θα πρέπει να προστατευτεί.

 Θεωρούμε απαραίτητο να δοθούν εξηγήσεις για το σκεπτικό που οδήγησε στην απόφαση του Κεντρικού Αρχαιολογικού Συμβουλίου (ΚΑΣ), για τη μεταφορά των Κούρων. Η ασάφεια είναι πηγή συγκρούσεων και μειώνει τον απαιτούμενο σεβασμό προς τις τοπικές κοινωνίες οι οποίες έχουν δικαιολογημένα θορυβηθεί, καθώς οι Κούροι συνδέονται αδιάρρηκτα με την πολιτιστική τους κληρονομιά. Η μεταφορά αυτή αποτελεί μια σκληρή παράμετρο μείωσης της οικονομικής, πολιτιστικής και τουριστικής κίνησης στις περιοχές των Κούρων και γενικότερα στην ενδοχώρα της Νάξου.

Βάσει της απόφασης του Κεντρικού Αρχαιολογικού Συμβουλίου, όπως αυτή αναγράφεται στο έγγραφο με ΑΔΑ: Ρ4Ε546ΝΚΟΤ-Λ0Ρ, *εγκρίνεται η μελέτη συντήρησης και προστασίας των ημίεργων Κούρων Αρχαϊκής περιόδου της Νάξου, Π.Ε. Κυκλάδων*. Η Ο.ΝΑ.Σ. η οποία εκπροσωπεί δεκαπέντε πολιτιστικούς Ναξιακούς Συλλόγους με έδρα την Αθήνα, συντάσσεται με την απόφαση που αφορά τη συντήρηση και την προστασία των Κούρων, αλλά, αντιτίθεται με την απομάκρυνσή αυτών από την αρχική τους θέση.

Προτείνουμε να οργανωθεί ευρεία συζήτηση για το θέμα, με όλους τους εμπλεκόμενους φορείς πριν την υλοποίηση της απόφασης του ΚΑΣ, διότι οι τοπικοί φορείς θα έχουν τη δυνατότητα να ενημερωθούν και να εκφράσουν τις απόψεις τους για τη σοβαρότητα του θέματος και τις επιπτώσεις που θα έχει στις τοπικές κοινωνίες.

Τέλος, ζητάμε οι αρμόδιες Υπηρεσίες κατά την εκπόνηση των μελετών τους να συμπεριλάβουν την παράμετρο της παραμονής των μνημείων στον φυσικό τους χώρο, έτσι ώστε να επιτευχθεί στο έπακρο η ανάδειξη τους.

Αναμένοντας για τις δικές σας ενέργειες, είμαστε στη διάθεσή σας προκειμένου να συμβάλλουμε στην επίλυση του πολιτιστικού αυτού ζητήματος.

ΜΕ ΕΚΤΙΜΗΣΗ

ΓΙΑ ΤΟ Δ.Σ.

Η Πρόεδρος του Δ.Σ. Η Γενική Γραμματέας του Δ.Σ.





Ευανθία Ηλ. Ζιούλη Παρασκευή-Αντωνία Λ. Θεοφίλου